**Latvijas Republikas**

**Ministru kabinetam**

**INFORMATĪVAIS ZIŅOJUMS PAR**

**REVĪZIJAS IESTĀDES 2014.GADA EIROPAS SAVIENĪBAS FONDU REVĪZIJAS REZULTĀTIEM**

1. Atbilstoši Eiropas Savienības struktūrfondu un Kohēzijas fonda vadības likuma 11.panta ceturtajai daļai *līdz kārtējā gada 1.martam Revīzijas iestāde informē Ministru kabinetu par iepriekšējā gada revīziju rezultātiem*.
2. 2014.gada 29.decembrī atbilstoši regulu prasībām Revīzijas iestāde iesniedza Eiropas Komisijai (turpmāk – EK) Gada kontroles ziņojumu un audita Atzinumu par Latvijā izveidotās Eiropas Savienības struktūrfondu un Kohēzijas fonda (turpmāk – ES fondi) vadības un kontroles sistēmas darbības efektivitāti un 2013.gadā deklarēto izdevumu likumību un pareizību.

**KOPSAVILKUMS**

1. Balstoties uz Revīzijas iestādes ES fondu vadības un kontroles sistēmu auditu un darbību revīziju rezultātiem un iegūtajiem auditu pierādījumiem, Revīzijas iestāde secināja, ka Latvijā izveidotā ES fondu vadības un kontroles sistēma ir vērtējama 2.kategorijā (sistēma darbojas, taču tajā ir nepieciešami atsevišķi pilnveidojumi) un atklātais kļūdas līmenis ir 0,93%, kas ir zemāks par EK noteikto būtiskuma slieksni (2%), līdz ar to EK tika iesniegts audita Atzinums bez iebildēm (skat. Tabulu Nr.1):

Tabula Nr.1

|  |  |  |
| --- | --- | --- |
| **Sistēmu auditu novērtējums** | **Sertificēto izdevumu revīziju kļūdu līmenis** | **Sistēmiska kļūda, kurai nevar novērtēt finanšu ietekmi** |
| **Zem būtiskuma līmeņa (< 2%)** | **Virs būtiskuma līmeņa (> 2%)** | **Būtiska, bet ne visaptveroša** | **Būtiska un visaptveroša** |
| **2** | **Atzinums bez iebildēm** | N/a | N/a | N/a |

Detalizēts Gada kontroles ziņojums un Atzinums ir pieejams ES fondu mājas lapā: <http://www.esfondi.lv/page.php?id=854>.

**REVĪZIJAS IESTĀDES METODIKA**

1. Lai Revīzijas iestāde varētu sagatavot Gada kontroles ziņojumu un sniegt audita Atzinumu EK, tā veic savu darbu 3 posmos:

1.posms: ES fondu vadības un kontroles sistēmas novērtējuma auditi jeb sistēmu auditi, kuru rezultātā izveidotā sistēma katrā konkrētā ES fondu administrēšanā iesaistītajā iestādē tiek novērtēta kategorijās no 1-4.

Novērtējumi tiek piešķirti atbilstoši EK izstrādātajām vadlīnijām:

* 1.kategorija – darbojas labi: sistēma ir efektīva, trūkumi nav konstatēti vai ir konstatēti maznozīmīgi trūkumi, kuri neietekmē ES fondu vadības un kontroles sistēmas darbību;
* 2.kategorija – darbojas, bet nepieciešami atsevišķi pilnveidojumi: konstatēti atsevišķi trūkumi, kuriem ir vidēja ietekme uz ES fondu vadības un kontroles sistēmas darbību;
* 3.kategorija – darbojas daļēji, ir nepieciešami būtiski pilnveidojumi: konstatēti trūkumi, kuriem ir būtiska ietekme uz ES fondu vadības un kontroles sistēmas darbību. Trūkumi ir sistēmiski un var radīt neatbilstības;
* 4.kategorija – nedarbojas: konstatēti būtiski trūkumi, kuru rezultātā ES fondu vadības un kontroles sistēma darbojas vāji vai nedarbojas nemaz. Trūkumi ir sistēmiski un var radīt neatbilstības.

2.posms: darbību jeb projektu revīzijas, kuru rezultātā tiek noteikts, vai projekta izdevumi ir likumīgi un atbilstoši.

Projekti jeb projektu maksājuma pieprasījumi tiek atlasīti pēc statistikas teorijas pamatprincipiem, izmantojot Naudas vienību atlases metodi *(Monetry Unit Sampling).*

3.posms: abu minēto revīziju rezultāti tiek apkopoti un noteikts kopējais atzinuma veids pēc sekojoša principa (skat. Tabulu Nr.2):

Tabula Nr.2

|  |  |  |
| --- | --- | --- |
| **Sistēmu auditu novērtējums** | **Sertificēto izdevumu revīziju kļūdu līmenis** | **Sistēmiska kļūda, kurai nevar novērtēt finanšu ietekmi** |
| **Zem būtiskuma līmeņa (< 2%)** | **Virs būtiskuma līmeņa (> 2%)** | **Būtiska, bet ne visaptveroša** | **Būtiska un visaptveroša** |
| **1** | Atzinums bez iebildēm | Atzinums ar iebildēm | - | - |
| **2** | **Atzinums bez iebildēm** | Atzinums ar iebildēm | Atzinums ar iebildēm | - |
| **3** | Atzinums ar iebildēm | Atzinums ar iebildēm / Negatīvs atzinums | Atzinums ar iebildēm / Negatīvs atzinums | Negatīvs atzinums |
| **4** | Negatīvs atzinums | Negatīvs atzinums | Negatīvs atzinums | Negatīvs atzinums |
| **Trūkst informācijas** | Atteikums sniegt atzinumu | Atteikums sniegt atzinumu | Atteikums sniegt atzinumu | Atteikums sniegt atzinumu |

**REVĪZIJAS IESTĀDES VEIKTĀ DARBA APJOMS**

**Sistēmu auditi**

1. Revīzijas iestāde veica 13 sistēmu auditus, aptverot visas ES fondu administrēšanā iesaistītās institūcijas, tai skaitā, Revīzijas iestāde veica 2 horizontālos sistēmu auditus tādās jomās kā neatbilstību administrēšanas sistēma un finanšu instrumenti. Apkopojot visu veikto sistēmu auditu rezultātus, Revīzijas iestāde nonāca pie secinājuma, ka Latvijā izveidotā ES fondu vadības un kontroles sistēma darbojas, bet atsevišķās jomās uzlabojumi ir nepieciešami.
2. Institūcijas tika vērtētas atbilstoši 7 EK izvirzītajām pamatprasībām, kuras sastāv no 24 vērtēšanas kritērijiem. Nosakot kopējo novērtējumu, tika piemērots princips, ka institūcijas kopējais novērtējums nevar būt augstāks kā institūcijas zemākais kritērija/pamatprasības novērtējums.

Detalizēts institūciju novērtējums atspoguļots *Pielikumā*.

**Projektu revīzijas**

1. Revīzijas iestāde veica vienu standarta jeb regulāro darbību revīziju, kurā pārbaudāmās vienības (projekti) tika atlasītas pēc statistikas teorijas pamatprincipiem un vienu papildu revīziju, kurā pārbaudāmās vienības tika atlasītas, pamatojoties uz riska izvērtējumu un no trešām pusēm saņemto informāciju par iespējamajiem pārkāpumiem ES fondu ietvaros realizētajos projektos. Sistēmas auditā Sabiedrības integrācijas fondā tika veiktas arī projektu revīzijas, jo šīs sadarbības iestādes administrētie projekti nebija atlasīti citās 2014.gada revīzijās.
2. Kopā tika pārbaudīti 42 projektu 80 maksājumu pieprasījumi 102 853 392,78 EUR apmērā (skat. kopsavilkumu tabulā Nr.3). Aprēķinot kopējo konstatēto kļūdas līmeni izlasē, tika ņemti vērā tikai regulārās revīzijas rezultāti, jo pārbaudāmās vienības ir reprezentatīvas, tā kā tiek atlasītas pēc statistikas teorijas pamatprincipiem.

Tabula Nr.3

|  |  |  |
| --- | --- | --- |
| **Izlases kopa (deklarētie izdevumi 2013.g.)** | **Vienības (projekti)** | 2 437 |
| **EUR** | 936 583 267,07 |
| **Faktiski pārbaudītie izdevumi** | **Regulārā revīzija** | **Papildu revīzija** | **Kopā** |
| **Vienības (projekti), gb.** | 30 | 12 | 42 |
| **Pārbaudītie izdevumi, EUR** | **102 391 282,73** | **462 110,05** | **102 853 392,78** |
| **Konstatēti neattiecināmie izdevumi****pārbaudītajā apjomā – izlasē, EUR** | **1 021 266,88** | **n/a** | **1 021 266,88** |
| **Kļūdas līmenis izlasē** | 1,00% | - |
| **Kļūdas līmenis, kas attiecināts uz visu kopu** *(statistiski aprēķināts)* | **0,93%** | *-* |
| ***Citi neattiecināmie izdevumi, kas konstatēti ārpus izlases apjoma, EUR*** | ***2 189 089,85*** | ***18 831,44*** | ***2 207 921,29*** |
| ***Kopā konstatētie neattiecināmie izdevumi (t.sk. ārpus izlases apjoma), EUR*** | ***3 210 356,73*** | ***18 831,44*** | ***3 229 188,17*** |

1. EK noteiktais pieļaujamais kļūdas līmenis ir 2%. No tabulas datiem redzams, ka Latvijā ar statistikas metodi atlasītajos projektos konstatētais kļūdas līmenis ir mazāks – 0,93%.
2. Papildus tam tika veikta papildus izlase, reaģējot uz dažāda veida informāciju, kas nonāca Revīzijas iestādē tiešā veidā (iedzīvotāju vai iestāžu Revīzijas iestādei adresētie signāli) vai netiešā veidā (informācija no masu medijiem, dažādas sarakstes starp iestādēm, citām indikācijām). Papildus izlasē tika konstatētas kļūdas 18 831,44 EUR apmērā.

**KONSTATĒTĀS PROBLĒMAS**

1. Revīzijas iestāde ir veikusi sistēmu auditu un projektu revīziju rezultātā konstatēto trūkumu un kļūdu analīzi un sniegusi priekšlikumus ES fondu vadības un kontroles sistēmas pilnveidošanai. Projektu revīziju rezultātā tika izteikti 23 ieteikumi un sistēmu auditu rezultātā tika izteikti 100 ieteikumi, tai skaitā, horizontālo jomu kontroles sistēmas uzlabošanai tika izteikti ieteikumi vairākām ES fondu ieviešanā iesaistītajām iestādēm. Katram saskaņotajam ieteikumam ir noteikts to ieviešanas termiņš un par ieviešanu atbildīgā amatpersona. Sniegto ieteikumu sadalījumu pa iestādēm lūdzu skatīt Tabulā Nr.4:

Tabula Nr.4

|  |  |  |
| --- | --- | --- |
| **Iestāde/audits** | **Izteikti ieteikumi** | **Augstas un vidējas prioritātes ieteikumi, kas nav ieviesti termiņā vai ieviesti daļēji līdz Gada kontroles ziņojuma sagatavošanai\*** |
| **Sistēmas auditos** | **Projektu revīzijās** |
| **FM (kā Vadošā iestāde)** | 19 | 1 | 1 ieteikums |
| **FM (kā atbildīgā iestāde)** | - | - |   |
| **EM** | 11 | - |   |
| **LIAA** | 12 | - |  |
| **SM** | 8 | 5 |  |
| **LM** | - | - |  |
| **NVA** | 5 | - |  |
| **VM** | - | - |  |
| **VARAM** | 15 | 1 |  |
| **VRAA** | 7 | 10 | 1 ieteikums |
| **IZM** | - | - |   |
| **VIAA** | 9 | - |   |
| **KM** | - | - |   |
| **VKanc** | - | - |   |
| **SIF** | 4 | - |   |
| **CFLA** | 10 | 6 |  |
| **Valsts Kase (SEI/MI)** | - | - |   |
| **KOPĀ** | **100** | **23\*\*** | 2 |

\* Ieteikumu ieviešanas termiņš līdz 18.12.2014.

\*\* Revīzijas iestādes atzinuma izsniegšanas brīdī saskaņošanas procesā papildus bija atsevišķi SIF (2) un VIAA(1) ieteikumi.

1. Revīzijas iestādes veikto sistēmas auditu un projektu revīziju ietvaros tika konstatētas atsevišķas sistēmiskas problēmas Eiropas Savienības fondu administrēšanā iesaistīto institūciju iekšējās sistēmās. Tika konstatēts, ka starpniekinstitūciju līmenī ir nepietiekama pirmā līmeņa pārbaužu kvalitāte: publiskā iepirkuma pārbaudēs, maksājumu pieprasījumu pārbaudēs un pārbaudēs projektu īstenošanas vietās. Visvairāk trūkumi ir konstatēti izdevumu attiecināmības un publiskā iepirkuma jomā. Trūkumi ar finansiālu ietekmi konstatēti galvenokārt publiskā iepirkuma jomā, kā tas jau bijis visus iepriekšējos plānošanas perioda gadus.
2. Pārskata gadā tika konstatēta jauna problēma – tiek kavēti maksājumu pieprasījumu apstrādes termiņi, kas mūsuprāt varētu liecināt par iestāžu kapacitātes problēmām (piemēram, VARAM, LIAA, Satiksmes ministrijā), tuvojoties plānošanas perioda noslēgumam. Revīzijas iestāde veiks papildus pārbaudes 2015.gada 2.pusgadā, lai pārliecinātos, ka maksājumu pieprasījumu kontroļu kvalitāte nav būtiski pasliktinājusies un ka termiņi norēķiniem ar projektu īstenotājiem netiek būtiski kavēti.
3. Tika arī identificētas atsevišķas savstarpēji saistītas/horizontālas problēmas publiskā iepirkumu nosacījumu kontroles jomā, kas ir arī biežākais neatbilstību avots (gan sistēmu auditos, gan projektu revīzijās). Projektu revīziju rezultāti uzskatāmi parāda (Attēls Nr.1), ka konstatētie trūkumi publiskā iepirkuma jomā veido 99,81% no visa konstatētā neatbilstību finansiālā apjoma.

Attēls Nr.1

1. Identificējot pārkāpumus saistībā ar publisko iepirkumu, kas ir vēsturiski bijusi paaugstināta riska joma jau gadiem, Revīzijas iestāde ir konstatējusi sekojošus gadījumus:
	1. papildus darbu gadījumos, kas radušies dēļ nepietiekami dziļas izpētes projektēšanas stadijā, netiek izvēlēta atbilstoša iepirkumu procedūra vai tiek veikti būtiski grozījumi, kas pārkāpj vienlīdzīgas konkurences principus;
	2. pretendentiem iepirkumos tiek izvirzītas apakšuzņēmēju piesaisti ierobežojošas prasības, kas izriet no nacionālo normatīvo aktu nosacījumiem, kas saskaņā ar EK audita ziņojuma projektā[[1]](#footnote-1) pausto viedokli ir pretrunā EK direktīvu nosacījumiem;
	3. pretendentiem iepirkumos tiek izvirzītas ierobežojošas prasības, kas nosaka, ka uz piedāvājuma iesniegšanas brīdi būvniecības speciālistu kvalifikācijas prasībām jābūt atzītām saskaņā ar Latvijas normatīvajiem aktiem, kas saskaņā ar EK audita ziņojumā[[2]](#footnote-2) pausto viedokli ir pretrunā EK direktīvu nosacījumiem. Ņemot vērā, ka uz Revīzijas iestādes Atzinuma izsniegšanas brīdi vēl nebija noslēdzies saskaņošanas process ar EK, šis trūkums netika iekļauts Revīzijas iestādes kļūdas aprēķinā par 2013.gadā deklarētajiem izdevumiem. Periodā pēc 31.12.2014 Revīzijas iestāde identificēja papildus gadījumus, kuriem varētu tikt piemērota finanšu korekcija dēļ ierobežojošu prasību noteikšanas būvniecības iepirkumos. Tā rezultātā identificēta papildus iespējamā kļūda ap 400 tūkst. EUR un statistiski aprēķinātās kļūdas līmenis pārrēķināts no 0,93% uz 1,06%, kas neietekmē Revīzijas iestādes izsniegto Atzinumu bez iebildēm, jo kļūda aizvien ir zemāka par EK noteikto būtiskuma slieksni (2%).
2. Lai pilnveidotu izveidoto publisko iepirkumu sistēmu Eiropas Savienības fondu vadībā, 2012.gadā un 2013.gadā tika ieviesti vairāki pasākumi visu līmeņu institūcijās, par kuriem tika ziņots informatīvajos ziņojumos par 2012.gadu un 2013.gadu. 2012.gada 1.augustā stājās spēkā arī Publisko iepirkumu likuma grozījumi par apakšuzņēmēju piesaistes ierobežošanas atcelšanu, līdz ar to tiek novērsts trūkums, kas norādīts iepriekš minētajā EK audita ziņojuma projektā[[3]](#footnote-3). 2014.gadā tika veikti finansējuma saņēmēju izglītošanas pasākumi, lai korekti ieviestu praksē pilnveidoto normatīvo aktu nosacījumus un veicinātu finansējuma saņēmēju izpratni par iepirkumu veikšanu.

Finanšu ministrs Jānis Reirs

11.02.2015 9:01

1663

N.Lasmane

Finanšu ministrijas

ES fondu revīzijas departamenta

direktore

67095669; Fakss 67095679

nata.lasmane@fm.gov.lv

1. Eiropas Komisijas Reģionālās politikas un pilsētpolitikas ģenerāldirektorāta (turpmāk - DG REGIO) audita misija Nr. 2013/LV/REGIO/C2/1285/1 *„Bridging the assurance gap”*.Pašlaik notiek ziņojuma saskaņošanas process [↑](#footnote-ref-1)
2. DG REGIO audita misija Nr. 2013/LV/REGIO/C2/1242/1 *„Review of the work of the Audit Authority pursuant to Article 62 of Council regulation (EC) No 1083/2006” (ERAF un KF).* Pašlaik notiek saskaņošanas process. [↑](#footnote-ref-2)
3. DG REGIO audita misija Nr. 2013/LV/REGIO/C2/1285/1 *„Bridging the assurance gap”*.Pašlaik notiek ziņojuma saskaņošanas process. [↑](#footnote-ref-3)